Skuddet skal ha blitt avfyrt i politiets garderobe. Politidirektoratet og spesialenheten har fått rapport om hendelsen, opplyser politiet.

Vådeskuddet føyer seg inn i rekken av flere lignende hendelser i Norge etter at politiet ble midlertidig bevæpnet 25. november i fjor.

I 2015 er det så langt rapportert om 16 vådeskudd.

Justisminister Anders Anundsen (Frp) har varslet en endring i våpeninstruksen tidlig neste år, og det vil nå bli strengere rapporteringsrutiner inn mot justisdepartementet.

Den midlertidige bevæpningen av politiet er forlenget for sjette gang, og er utvidet til 15. oktober.

Fire hendelser i Sør-Trøndelag

Det har vært fire slike hendelser i Sør-Trøndelag, siden 2014. Ingen av skuddene skal ha skjedd i nærheten av publikum.

– Vådeskuddet skjedde i forbindelse med endt tjeneste og avvæpning. Våpenet skulle tømmes for ammunisjon og i den forbindelse har det gått av et skudd, sier konstituert politimester ved Sør-Trøndelag politidistrikt Marit Fostervold til NRK.

Det var kun tjenestepersonen som var til stede ved hendelsen.

Les også: Politivåpen gikk av med uhell

– Ikke fare for liv

Politiet i Sør-Trøndelag hevder det ikke var fare for liv.

– Undersøkelsene vi har gjort viser at vådeskuddet ikke var til fare for andre, sier Fostervold.

Hun mener det ikke er grunnlag for å ha mistillit til politiets håndtering av tjenestevåpen, og at rutinene utføres etter politiets instrukser.

I Sør-Trøndelag er det rundt 400 personer som er godkjent for våpen.

Les også: Vådeskudd på Gjøvik politistasjon

Tilbake på jobb

Politiet mener det ikke er grunnlag for å iverksette ekstraordinære tiltak mot den aktuelle tjenestepersonen.

– Det er snakk om en rutinert, erfaren og dyktig polititjenesteperson, som politimesteren har tillit til, sier hun.

Personen som avfyrte vådeskuddet er nå tilbake på jobb som vanlig.

– Hva tenker dere om at slike alvorlige hendelser skjer?

– Det er klart vi tar det på alvor. Vi har gode rutiner, men vi kan likevel ikke garantere for at arbeidsuhell ikke finner sted, sier hun til NRK.